和諸君觀畫鬼拔河
作者：蘇頌
朝代：宋

paragraphs: 關中古有拔河戲，傳聞始盛隋唐世。
長絙百尺人兩朋，遞以勇力相牽制。
芳華樂府務誇大，黎園公卿謾輕肆。
拔山扛鼎烏足矜，引繩排根非勝事。
當時好尚人競習，鬼物何爲亦能是。
展吳畫格入神品，陸法尤長寫靈異。
蒲津古寺筆迹奇，世疑二子之𥿡置。
旗門雙立衆鬼環，大石當中坐渠帥。
蓬頭圜目互奮踴，植鼓揚桴各凌厲。
東西挽引力若停，賦彩自分傾奪勢。
畫來已歷數百年，牆壁巋然今不廢。
觀風使者集賢翁，每遊其下幾忘味。
因令搨手裂齊紈，橫卷傳看得形似。
精神氣韵信瓌詭，毫髮輕濃皆彷彿。
持來都下示朋僚，一見飄然動詩思。
諸公詩豪固難敵，形容物象尤精緻。
氣完語健雋衆口，二子聲名轉增貴。
予觀昔之善畫者，心手規橅無不至。
窮奇極怪千萬端，特出一時之用意。
鬼神冥漠不可詰，豈有便能人勇智。
仙官佛像亦如斯，變態隨時轉奇麗。
遂令來者信有說，塔廟從而增侈費。
後賢雖欲究端倪，竟亦無由革頹弊。
因知怪誕一崇長，漸靡成風滋巧僞。
茲圖他日遂流傳，更使人心惑魑魅。